《古兴》
宋代·李新

良人远行迈，道经折羊肠。
五月日如赭，履地犹探汤。
濯汗无广阴，赴渴谁馈浆。
去未定还期，隙月知空床。
儿小莫应门，妾身当虎狼。
峻岨作高台，日日永相望。

作者简介：宋仙井人，字元应。哲宗元祐五年进士。刘泾尝荐于苏轼。累官承议郎、南郑丞。元符末上书夺官，谪遂州。徽宗大观三年赦还。有《跨鳌集》。